CELEX: 32020R1406
Language: el
Date: 2020-10-02 00:00:00
Title: Εκτελεστικός κανονισμός (ΕΕ) 2020/1406 της Επιτροπής της 2ας Οκτωβρίου 2020 για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα για την ανταλλαγή πληροφοριών και τη συνδρομή μεταξύ αρμόδιων αρχών, της ESMA, της Επιτροπής και άλλων οντοτήτων βάσει του άρθρου 24 παράγραφος 2 και του άρθρου 25 του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου για την κατάχρηση της αγοράς (Κείμενο που παρουσιάζει ενδιαφέρον για τον ΕΟΧ)

7.10.2020   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 325/7
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2020/1406 ΤΗΣ ΕΠΙΤΡΟΠΗΣ
         της 2ας Οκτωβρίου 2020
         για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα για την ανταλλαγή πληροφοριών και τη συνδρομή μεταξύ αρμόδιων αρχών, της ESMA, της Επιτροπής και άλλων οντοτήτων βάσει του άρθρου 24 παράγραφος 2 και του άρθρου 25 του κανονισμού (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου για την κατάχρηση της αγοράς
         (Κείμενο που παρουσιάζει ενδιαφέρον για τον ΕΟΧ)
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για την κατάχρηση της αγοράς (κανονισμός για την κατάχρηση της αγοράς) και την κατάργηση της οδηγίας 2003/6/ΕΚ του Ευρωπαϊκού Κοινοβουλίου και του Συμβουλίου και των οδηγιών της Επιτροπής 2003/124/ΕΚ, 2003/125/ΕΚ και 2004/72/ΕΚ (1), και ιδίως το άρθρο 24 παράγραφος 3 τρίτο εδάφιο και το άρθρο 25 παράγραφος 9 τρίτο εδάφιο,
         Εκτιμώντας τα ακόλουθα:
         
                     (1)
                  
                  
                     Το άρθρο 24 παράγραφος 2 του κανονισμού (ΕΕ) αριθ. 596/2014 επιβάλλει στις αρμόδιες αρχές την υποχρέωση να προσκομίζουν στην Ευρωπαϊκή Αρχή Κινητών Αξιών και Αγορών (ESMA) όλες τις πληροφορίες που είναι αναγκαίες για τη διεξαγωγή των καθηκόντων της, κατά το άρθρο 35 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου (2). Το άρθρο 25 του κανονισμού (ΕΕ) αριθ. 596/2014 επιβάλλει στις αρμόδιες αρχές την υποχρέωση να συνεργάζονται και να ανταλλάσσουν πληροφορίες μεταξύ τους, καθώς και με την ESMA, με την Επιτροπή (σχετικά με εμπορεύματα που είναι γεωργικά προϊόντα και αναφέρονται στο παράρτημα I της Συνθήκης), με τον Οργανισμό Συνεργασίας των Ρυθμιστικών Αρχών Ενέργειας (ACER) και τις εθνικές ρυθμιστικές αρχές (όσον αφορά ενεργειακά προϊόντα χονδρικής), καθώς και με τις σχετικές εθνικές ρυθμιστικές αρχές και τις αρχές τρίτων χωρών που είναι υπεύθυνες για τις σχετικές αγορές άμεσης παράδοσης, μεταξύ άλλων όσον αφορά τα δικαιώματα εκπομπής, τον επιτηρητή πλειστηριασμών και τις αρμόδιες αρχές, διαχειριστές μητρώων, συμπεριλαμβανομένου του Κεντρικού Διαχειριστή, και άλλους δημόσιους φορείς που έχουν επιφορτιστεί με την εποπτεία της συμμόρφωσης με το σύστημα εμπορίας δικαιωμάτων εκπομπής αερίων θερμοκηπίου.
                  
               
                     (2)
                  
                  
                     Με τον εκτελεστικό κανονισμό (ΕΕ) 2018/292 της Επιτροπής (3) έχουν καθιερωθεί ήδη διαδικασίες και έντυπα για την ανταλλαγή πληροφοριών και τη συνδρομή μεταξύ αρμόδιων αρχών, σύμφωνα με το άρθρο 25 του κανονισμού (ΕΕ) αριθ. 596/2014. Αναμένεται να θεσπιστούν χωριστοί κανόνες όσον αφορά τη συνεργασία με ρυθμιστικές αρχές τρίτων χωρών που είναι υπεύθυνες για τις σχετικές αγορές άμεσης παράδοσης. Συνεπώς, ο παρών κανονισμός θα πρέπει να καλύπτει τη συνεργασία και την ανταλλαγή πληροφοριών με την ESMA, βάσει του άρθρου 24 παράγραφος 2 του εν λόγω κανονισμού, καθώς και τη συνεργασία με άλλες οντότητες βάσει του άρθρου 25 του εν λόγω κανονισμού.
                  
               
                     (3)
                  
                  
                     Κατά κανόνα, οι πληροφορίες θα πρέπει να ανταλλάσσονται εγγράφως. Ωστόσο, σε ενδεδειγμένες περιπτώσεις θα πρέπει να είναι δυνατή η προφορική επικοινωνία, ιδίως, μεταξύ άλλων, πριν από την αποστολή γραπτής αίτησης συνεργασίας ή ανταλλαγής πληροφοριών, για την παροχή πληροφοριών σχετικά με μια προσεχή αίτηση συνεργασίας ή για τη συζήτηση τυχόν ζητημάτων που ενδέχεται να εμποδίσουν τη διεκπεραίωση της εν λόγω αίτησης. Σε επείγουσες περιπτώσεις, θα πρέπει επίσης να επιτρέπεται η προφορική γνωστοποίηση μιας αίτησης συνεργασίας, υπό την προϋπόθεση ότι ο επείγων χαρακτήρας δεν οφείλεται απλώς σε καθυστερημένη ενέργεια του αιτούντος μέρους.
                  
               
                     (4)
                  
                  
                     Μια αίτηση θα πρέπει να περιλαμβάνει επαρκείς πληροφορίες σχετικά με το αντικείμενο της συνεργασίας, καθώς και τους λόγους της αίτησης και το πλαίσιό της, ώστε να μπορέσει η αρχή στην οποία υποβάλλεται η αίτηση να την επεξεργαστεί εύκολα και αποτελεσματικά. Η αναφορά των πραγματικών περιστατικών στα οποία βασίζεται τυχόν υπόνοια δεν θα πρέπει να θεωρείται ως προϋπόθεση για να λάβει συνδρομή μια αιτούσα αρχή, εάν οι ζητούμενες πληροφορίες είναι απαραίτητες για να εκπληρώσει η εν λόγω αρχή τα καθήκοντά της.
                  
               
                     (5)
                  
                  
                     Σε περίπτωση που η ESMA και ο ACER ορίζουν από κοινού ασφαλή διασύνδεση επικοινωνίας, η οποία πρέπει να χρησιμοποιείται από τις αρμόδιες αρχές και την ESMA για την ανταλλαγή πληροφοριών με τον ACER και τις εθνικές ρυθμιστικές αρχές, η χρήση της συγκεκριμένης διασύνδεσης θα πρέπει να είναι υποχρεωτική για τους σχετικούς καθορισμένους σκοπούς.
                  
               
                     (6)
                  
                  
                     Οι διαδικασίες και τα έντυπα για την ανταλλαγή πληροφοριών και την παροχή συνεργασίας θα πρέπει να διασφαλίζουν ότι τηρείται ο εμπιστευτικός χαρακτήρας κάθε πληροφορίας που ανταλλάσσεται ή διαβιβάζεται, και ότι εφαρμόζονται οι κανόνες σχετικά με την επεξεργασία δεδομένων προσωπικού χαρακτήρα και την ελεύθερη κυκλοφορία δεδομένων προσωπικού χαρακτήρα.
                  
               
                     (7)
                  
                  
                     Ο παρών κανονισμός βασίζεται στα σχέδια εκτελεστικών τεχνικών προτύπων που υπέβαλε η ESMA στην Επιτροπή.
                  
               
                     (8)
                  
                  
                     Η ESMA δεν διενήργησε ανοικτές δημόσιες διαβουλεύσεις όσον αφορά τα σχέδια εκτελεστικών τεχνικών προτύπων στα οποία βασίζεται ο παρών κανονισμός, ούτε ανέλυσε τα ενδεχόμενα συναφή κόστη και τις ωφέλειες από την καθιέρωση των διαδικασιών και των εντύπων που πρέπει να χρησιμοποιούνται από τις αρχές και τις οντότητες για τις οποίες ισχύει ο παρών κανονισμός, επειδή αυτό θα ήταν δυσανάλογο σε σχέση με το πεδίο εφαρμογής και τις επιπτώσεις των εν λόγω σχεδίων εκτελεστικών τεχνικών προτύπων, λαμβάνοντας υπόψη το γεγονός ότι ο παρών κανονισμός θα επηρεάσει μόνο τις εν λόγω αρχές και οντότητες και όχι συμμετέχοντες στην αγορά.
                  
               
                     (9)
                  
                  
                     Η ESMA ζήτησε τη γνώμη της ομάδας συμφεροντούχων κινητών αξιών και αγορών, η οποία έχει συσταθεί σύμφωνα με το άρθρο 37 του κανονισμού (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Πεδίο εφαρμογής
            Ο παρών κανονισμός εφαρμόζεται στη συνεργασία και την ανταλλαγή πληροφοριών μεταξύ των φορέων που παρατίθενται κατωτέρω (και αναφέρονται στον παρόντα κανονισμό ως «καθορισμένοι φορείς»), βάσει των ακόλουθων διατάξεων:
            
                        α)
                     
                     
                        μεταξύ των αρμόδιων αρχών και της ESMA, βάσει του άρθρου 24 παράγραφος 2 ή του άρθρου 25 παράγραφοι 1, 5 ή 7 του κανονισμού (ΕΕ) αριθ. 596/2014·
                     
                  
                        β)
                     
                     
                        μεταξύ των αρμόδιων αρχών και της Επιτροπής, βάσει του άρθρου 25 παράγραφος 1 δεύτερο εδάφιο του ίδιου κανονισμού, όσον αφορά εμπορεύματα που είναι γεωργικά προϊόντα·
                     
                  
                        γ)
                     
                     
                        μεταξύ των αρμόδιων αρχών και του Οργανισμού Συνεργασίας των Ρυθμιστικών Αρχών Ενέργειας (ACER) ή των εθνικών ρυθμιστικών αρχών, βάσει του άρθρου 25 παράγραφος 3 ή 5 του ίδιου κανονισμού, όσον αφορά ενεργειακά προϊόντα χονδρικής·
                     
                  
                        δ)
                     
                     
                        μεταξύ της ESMA και του ACER ή των εθνικών ρυθμιστικών αρχών, βάσει του άρθρου 25 παράγραφος 3 ή 5 του ίδιου κανονισμού, όσον αφορά ενεργειακά προϊόντα χονδρικής·
                     
                  
                        ε)
                     
                     
                        μεταξύ των αρμόδιων αρχών και των σχετικών εθνικών ρυθμιστικών αρχών που είναι υπεύθυνες για τις σχετικές αγορές άμεσης παράδοσης, βάσει του άρθρου 25 παράγραφος 8 πρώτο εδάφιο του ίδιου κανονισμού·
                     
                  
                        στ)
                     
                     
                        μεταξύ των αρμόδιων αρχών και των οντοτήτων που αναφέρονται στο άρθρο 25 παράγραφος 8 δεύτερο εδάφιο στοιχεία α) και β) του ίδιου κανονισμού, όσον αφορά δικαιώματα εκπομπής.
                     
                  
         
            Άρθρο 2
            Ορισμός
            Για τους σκοπούς του παρόντος κανονισμού, ως «ηλεκτρονικά μέσα» νοούνται τα μέσα ηλεκτρονικού εξοπλισμού για την επεξεργασία (συμπεριλαμβανομένης της ψηφιακής συμπίεσης), την αποθήκευση και τη διαβίβαση δεδομένων με καλωδιακή, ραδιοκυματική, οπτική τεχνολογία ή οποιοδήποτε άλλο ηλεκτρομαγνητικό μέσο.
         
         
            Άρθρο 3
            Σημεία επαφής
            
               1.   Έως τις 26 Νοεμβρίου 2020, η ESMA ζητεί από όλους τους υπόλοιπους καθορισμένους φορείς να υποβάλουν στην ESMA λεπτομερή στοιχεία ενός ή περισσότερων σημείων επαφής που έχει ορίσει ο εν λόγω φορέας, για τους σκοπούς της συνεργασίας και της ανταλλαγής πληροφοριών που αναφέρονται στα άρθρα 24 και 25 του κανονισμού (ΕΕ) αριθ. 596/2014, και να τηρούν την ESMA ενήμερη για τυχόν μεταγενέστερες αλλαγές των στοιχείων αυτών.
            
            
               2.   Η ESMA ζητεί από όλους τους υπόλοιπους καθορισμένους φορείς να επιβεβαιώνουν ή να επικαιροποιούν τα στοιχεία που παρέχουν βάσει της παραγράφου 1 τουλάχιστον μία φορά ετησίως.
            
            
               3.   Η ESMA διατηρεί ενημερωμένο κατάλογο των στοιχείων που παρέχονται ή επικαιροποιούνται σύμφωνα με τις παραγράφους 1 και 2, μαζί με τα στοιχεία των σημείων επαφής της ίδιας της ESMA που έχουν οριστεί για τους σκοπούς του παρόντος κανονισμού, και κοινοποιεί τον ενημερωμένο κατάλογο σε όλους τους υπόλοιπους καθορισμένους φορείς.
            
            
               4.   Ο πλέον πρόσφατος κατάλογος που κοινοποιείται βάσει της παραγράφου 3 χρησιμοποιείται από τους καθορισμένους φορείς για τους σκοπούς της συνεργασίας και της ανταλλαγής πληροφοριών που εμπίπτουν στο πεδίο εφαρμογής του παρόντος κανονισμού.
            
         
         
            Άρθρο 4
            Μέσα επικοινωνίας
            
               1.   Εκτός εάν ορίζεται διαφορετικά στον παρόντα κανονισμό, κάθε επικοινωνία που πρέπει να πραγματοποιείται για τους σκοπούς της συνεργασίας ή της ανταλλαγής πληροφοριών που εμπίπτει στο πεδίο εφαρμογής του παρόντος κανονισμού πραγματοποιείται ταχυδρομικώς, με φαξ ή με ηλεκτρονικά μέσα.
            
            
               2.   Κατά τον καθορισμό των πλέον πρόσφορων μέσων επικοινωνίας στην εκάστοτε περίπτωση, λαμβάνονται δεόντως υπόψη τα ζητήματα εμπιστευτικότητας, ο απαιτούμενος χρόνος απόκρισης στην αλληλογραφία, ο όγκος του υλικού που πρέπει να γνωστοποιηθεί και η ευκολία πρόσβασης στις πληροφορίες.
            
            
               3.   Χωρίς να περιορίζεται ο γενικός χαρακτήρας της παραγράφου 2, σε περίπτωση που χρησιμοποιούνται ηλεκτρονικά μέσα, τα εν λόγω ηλεκτρονικά μέσα πρέπει να διασφαλίζουν την πληρότητα, την ακεραιότητα και την εμπιστευτικότητα των πληροφοριών κατά τη διαβίβασή τους.
            
            
               4.   Εάν η ESMA και ο ACER ορίσουν από κοινού τη χρήση συγκεκριμένου ηλεκτρονικού συστήματος για την επικοινωνία με τον ACER και τις εθνικές ρυθμιστικές αρχές που εμπίπτουν στο πεδίο εφαρμογής του παρόντος κανονισμού, το σύστημα αυτό χρησιμοποιείται για τους σκοπούς που έχουν καθοριστεί.
            
         
         
            Άρθρο 5
            Αιτήσεις παροχής πληροφοριών ή συνεργασίας
            
               1.   Κατά την αίτηση συνεργασίας ή ανταλλαγής πληροφοριών που εμπίπτει στο πεδίο εφαρμογής του παρόντος κανονισμού, ο αιτών φορέας χρησιμοποιεί το έντυπο που περιλαμβάνεται στο παράρτημα Ι και:
               
                           α)
                        
                        
                           προσδιορίζει τις λεπτομέρειες των πληροφοριών ή της συνεργασίας που ζητεί· και
                        
                     
                           β)
                        
                        
                           προσδιορίζει, ανάλογα με την περίπτωση, τυχόν ζητήματα σχετικά με την εμπιστευτικότητα κάθε πληροφορίας που μπορεί να ληφθεί.
                        
                     
            
               2.   Ο αιτών φορέας μπορεί να επισυνάπτει στην αίτηση κάθε έγγραφο ή υλικό που κρίνονται αναγκαία για τη στήριξη της εν λόγω αίτησης.
            
            
               3.   Σε επείγουσες περιπτώσεις, ο αιτών φορέας μπορεί να υποβάλει την αίτηση προφορικώς. Εκτός εάν ο καθορισμένος φορέας στον οποίο απευθύνεται η προφορική αίτηση («ο φορέας στον οποίο υποβάλλεται η αίτηση») συμφωνήσει διαφορετικά, η προφορική αίτηση πρέπει στη συνέχεια να επιβεβαιωθεί γραπτώς και χωρίς αδικαιολόγητη καθυστέρηση.
            
         
         
            Άρθρο 6
            Απόδειξη παραλαβής
            Εντός της περιόδου που ορίζεται στην έγγραφη αίτηση ή στην έγγραφη επιβεβαίωση προφορικής αίτησης που υποβλήθηκε σύμφωνα με το άρθρο 5 ή, σε περίπτωση που δεν ορίζεται προθεσμία, εντός 10 εργάσιμων ημερών από την παραλαβή της εν λόγω έγγραφης αίτησης ή έγγραφης επιβεβαίωσης, ο φορέας στον οποίο υποβάλλεται η αίτηση αποστέλλει απόδειξη παραλαβής στον αιτούντα φορέα. Η απόδειξη παραλαβής υποβάλλεται με χρήση του εντύπου που παρατίθεται στο παράρτημα II και περιλαμβάνει, όπου είναι δυνατόν, ένδειξη της εκτιμώμενης ημερομηνίας απάντησης στην αίτηση.
         
         
            Άρθρο 7
            Απάντηση σε αίτηση
            
               1.   Εάν ο φορέας στον οποίο υποβάλλεται η αίτηση χρειάζεται διευκρινίσεις για αίτηση που υποβλήθηκε σύμφωνα με το άρθρο 5, ζητεί τις σχετικές διευκρινίσεις από τον αιτούντα φορέα, χωρίς αδικαιολόγητη καθυστέρηση, χρησιμοποιώντας κάθε πρόσφορο μέσο, προφορικώς ή γραπτώς. Ο αιτών φορέας παρέχει τις διευκρινίσεις χωρίς αδικαιολόγητη καθυστέρηση.
            
            
               2.   Κατά τη διεκπεραίωση αίτησης που υποβλήθηκε σύμφωνα με το άρθρο 5, ο φορέας στον οποίο υποβάλλεται η αίτηση:
               
                           α)
                        
                        
                           χρησιμοποιεί το έντυπο που παρατίθεται στο παράρτημα III·
                        
                     
                           β)
                        
                        
                           λαμβάνει όλα τα εύλογα μέτρα, στο πλαίσιο των αρμοδιοτήτων του, για την παροχή της ζητούμενης συνεργασίας ή των ζητούμενων πληροφοριών·· και
                        
                     
                           γ)
                        
                        
                           ενεργεί χωρίς καθυστέρηση και με τρόπο που να εξασφαλίζει ότι κάθε αναγκαία ρυθμιστική δράση προχωρεί με αποτελεσματικό τρόπο, λαμβάνοντας υπόψη την πολυπλοκότητα του αιτήματος και την ανάγκη συμμετοχής τρίτων μερών.
                        
                     
            
               3.   Εάν ο φορέας στον οποίο υποβάλλεται η αίτηση είναι αρμόδια αρχή η οποία αρνείται να ενεργήσει σχετικά, εν μέρει ή εξ ολοκλήρου, σε μία από τις εξαιρετικές περιστάσεις του άρθρου 25 παράγραφος 2 του κανονισμού (ΕΕ) αριθ. 596/2014, ενημερώνει τον αιτούντα φορέα χωρίς καθυστέρηση, χρησιμοποιώντας κάθε πρόσφορο μέσο, προφορικώς ή γραπτώς. Στη συνέχεια, επιβεβαιώνει την απόφασή του εγγράφως, αναφέροντας τις εξαιρετικές περιστάσεις στις οποίες βασίστηκε για την άρνησή του.
            
         
         
            Άρθρο 8
            Διαδικασίες επεξεργασίας εκκρεμουσών αιτήσεων
            
               1.   Όταν ο φορέας στον οποίο υποβάλλεται η αίτηση λάβει γνώση συνθηκών που μπορεί να οδηγήσουν σε αναβολή της εκτιμώμενης ημερομηνίας απάντησής του για περισσότερο από 10 εργάσιμες ημέρες, ενημερώνει τον αιτούντα φορέα, χωρίς αδικαιολόγητη καθυστέρηση.
            
            
               2.   Ανάλογα με την περίπτωση, ο φορέας στον οποίο υποβάλλεται η αίτηση παρέχει στον αιτούντα φορέα τακτικές ενημερώσεις όσον αφορά την πρόοδο εκκρεμούσας αίτησης, καθώς και αναθεωρημένες εκτιμήσεις της στοχευόμενης ημερομηνίας απάντησης.
            
            
               3.   Σε περίπτωση που η αίτηση έχει χαρακτηριστεί επείγουσα, ο φορέας στον οποίο υποβάλλεται η αίτηση προβαίνει σε διαβούλευση με τον αιτούντα φορέα για τη συχνότητα των απαιτούμενων ενημερώσεων.
            
            
               4.   Οι καθορισμένοι φορείς συνεργάζονται μεταξύ τους για την επίλυση τυχόν δυσκολιών που είναι δυνατόν να προκύψουν κατά τη διεκπεραίωση μιας αίτησης.
            
         
         
            Άρθρο 9
            Αυτεπάγγελτη συνεργασία ή ανταλλαγή πληροφοριών
            
               1.   Για τους σκοπούς κάθε συνεργασίας ή ανταλλαγής πληροφοριών που εμπίπτει στο πεδίο εφαρμογής του παρόντος κανονισμού και δεν αποτελεί αντικείμενο συγκεκριμένης αίτησης, συμπεριλαμβανομένης τυχόν μεταγενέστερης σχετικής επικοινωνίας, χρησιμοποιείται το έντυπο που παρατίθεται στο παράρτημα IV.
            
            
               2.   Στην περίπτωση ανταλλαγής πληροφοριών που αναφέρεται στο άρθρο 25 παράγραφοι 3, 5 και 8 του κανονισμού (ΕΕ) αριθ. 596/2014 και εμπίπτει στο πεδίο εφαρμογής του παρόντος κανονισμού, εάν η αρμόδια αρχή κρίνει ότι οι πληροφορίες θα πρέπει να παρασχεθούν επειγόντως, μπορεί να διαβιβάσει τις πληροφορίες προφορικώς, υπό την προϋπόθεση ότι οι πληροφορίες διαβιβάζονται στη συνέχεια γραπτώς, χωρίς αδικαιολόγητη καθυστέρηση, με τη χρήση του εντύπου που παρατίθεται στο παράρτημα IV.
            
         
         
            Άρθρο 10
            Διαδικασίες συνεργασίας
            
               1.   Για τους σκοπούς της διασφάλισης συντονισμένης δράσης, βάσει του άρθρου 25 παράγραφος 3 του κανονισμού (ΕΕ) αριθ. 596/2014, σχετικά με τις διασυνοριακές υποθέσεις που αφορούν χρηματοπιστωτικά μέσα σε σχέση με ενεργειακά προϊόντα χονδρικής, οι αρμόδιες αρχές συμμετέχουν, όταν τους ζητηθεί από τον ACER, σε διασυνοριακή ομάδα ερευνών που έχει συσταθεί βάσει του άρθρου 16 παράγραφος 4 στοιχείο γ) του κανονισμού (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου (4).
            
            
               2.   Για τους σκοπούς της διασφάλισης συνεπούς προσέγγισης όσον αφορά την επιβολή των σχετικών κανόνων βάσει των κανονισμών (ΕΕ) αριθ. 596/2014 και (ΕΕ) αριθ. 1227/2011, ανεξάρτητα από την ύπαρξη συγκεκριμένης περίπτωσης, η ESMA και ο ACER διαβουλεύονται μεταξύ τους σε τακτική βάση.
            
            
               3.   Όταν ζητείται από την ESMA να συντονίσει έρευνα ή επιθεώρηση με διασυνοριακό αποτέλεσμα, βάσει του άρθρου 25 παράγραφος 6 δεύτερο εδάφιο του κανονισμού (ΕΕ) αριθ. 596/2014, η ESMA μπορεί να συγκροτήσει προσωρινή ομάδα σε βάση ad hoc, ώστε να συμπεριλάβει τις αρμόδιες αρχές των κρατών μελών που εμπλέκονται στην εν λόγω έρευνα ή επιθεώρηση.
            
         
         
            Άρθρο 11
            Αναφορά στην ESMA βάσει του άρθρου 25 παράγραφος 7
            Η αναφορά απόρριψης ή παράλειψης δράσης εντός εύλογου χρονικού διαστήματος στην ESMA, βάσει του άρθρου 25 παράγραφος 7 του κανονισμού (ΕΕ) αριθ. 596/2014, πραγματοποιείται γραπτώς και περιλαμβάνει τα εξής:
            
                        α)
                     
                     
                        αντίγραφο της αίτησης συνεργασίας ή ανταλλαγής πληροφοριών, και τυχόν απάντηση που έχει ληφθεί·
                     
                  
                        β)
                     
                     
                        τους λόγους αναφοράς της απόρριψης ή της παράλειψης δράσης στην ESMA.
                     
                  
         
            Άρθρο 12
            Περιορισμοί και επιτρεπόμενες χρήσεις των πληροφοριών
            
               1.   Όταν οι καθορισμένοι φορείς χρησιμοποιούν τα έντυπα των παραρτημάτων, περιλαμβάνουν την κατάλληλη προειδοποίηση εμπιστευτικότητας σύμφωνα με το σχετικό έντυπο.
            
            
               2.   Ο φορέας στον οποίο υποβάλλεται η αίτηση δεν γνωστοποιεί την ύπαρξη και το περιεχόμενο αίτησης συνεργασίας ή ανταλλαγής πληροφοριών που εμπίπτει στο πεδίο εφαρμογής του παρόντος κανονισμού, εκτός εάν ο αιτών φορέας συγκατατίθεται στην εν λόγω γνωστοποίηση. Σε περίπτωση που δεν δοθεί συγκατάθεση και η συμμόρφωση με την αίτηση δεν είναι ευλόγως υλοποιήσιμη χωρίς τη γνωστοποίηση της ύπαρξης ή του περιεχομένου της, ο αιτών φορέας ανακαλεί ή αναστέλλει την αίτησή του έως ότου ο αιτών φορέας να είναι σε θέση να δώσει τη συγκατάθεσή του για τη γνωστοποίηση.
            
            
               3.   Οι πληροφορίες που λαμβάνονται στο πλαίσιο αίτησης συνεργασίας ή ανταλλαγής πληροφοριών, που εμπίπτει στο πεδίο εφαρμογής του παρόντος κανονισμού, χρησιμοποιούνται από τον καθορισμένο φορέα που λαμβάνει τις πληροφορίες αποκλειστικά για την εκτέλεση των καθηκόντων του και την άσκηση των αρμοδιοτήτων του ή για τους σκοπούς της εξασφάλισης της συμμόρφωσης ή της επιβολής του κανονισμού (ΕΕ) αριθ. 596/2014 ή, κατά περίπτωση, του κανονισμού (ΕΕ) αριθ. 1227/2011, συμπεριλαμβανομένων, ενδεικτικά, της έναρξης, της διενέργειας ή της παροχής συνδρομής σε ποινικές, διοικητικές, αστικές ή πειθαρχικές διαδικασίες που απορρέουν από παραβίαση των διατάξεων των εν λόγω κανονισμών.
            
         
         
            Άρθρο 13
            Έναρξη ισχύος
            Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 2 Οκτωβρίου 2020.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 173 της 12.6.2014, σ. 1.
         
            (2)  Κανονισμός (ΕΕ) αριθ. 1095/2010 του Ευρωπαϊκού Κοινοβουλίου και του Συμβουλίου, της 24ης Νοεμβρίου 2010, σχετικά με τη σύσταση Ευρωπαϊκής Εποπτικής Αρχής (Ευρωπαϊκή Αρχή Κινητών Αξιών και Αγορών), την τροποποίηση της απόφασης αριθ. 716/2009/ΕΚ και την κατάργηση της απόφασης 2009/77/ΕΚ (ΕΕ L 331 της 15.12.2010, σ. 84).
         
            (3)  Εκτελεστικός κανονισμός (ΕΕ) 2018/292 της Επιτροπής, της 26ης Φεβρουαρίου 2018, για τον καθορισμό εκτελεστικών τεχνικών προτύπων όσον αφορά τις διαδικασίες και τα έντυπα για την ανταλλαγή πληροφοριών και τη συνδρομή μεταξύ αρμόδιων αρχών σύμφωνα με τον κανονισμό (ΕΕ) αριθ. 596/2014 του Ευρωπαϊκού Κοινοβουλίου και του Συμβουλίου για την κατάχρηση της αγοράς (ΕΕ L 55 της 27.2.2018, σ. 34).
         
            (4)  Κανονισμός (ΕΕ) αριθ. 1227/2011 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2011, για την ακεραιότητα και τη διαφάνεια στη χονδρική αγορά ενέργειας (ΕΕ L 326 της 8.12.2011, σ. 1).
      
      
         
            ΠΑΡΑΡΤΗΜΑ I
            Έντυπο για αίτηση συνδρομής
            ΑΙΤΗΣΗ ΣΥΝΔΡΟΜΗΣ
            
               
            
               
            
               
            
               
            
               
         
      
      
         
            ΠΑΡΑΡΤΗΜΑ II
            Έντυπο για τη βεβαίωση παραλαβής της αίτησης συνδρομής
            ΑΠΟΔΕΙΞΗ ΠΑΡΑΛΑΒΗΣ ΤΗΣ ΑΙΤΗΣΗΣ ΣΥΝΔΡΟΜΗΣ
            
               
         
      
      
         
            ΠΑΡΑΡΤΗΜΑ III
            Έντυπο για την απάντηση σε αίτηση συνδρομής
            ΑΠΑΝΤΗΣΗ ΣΕ ΑΙΤΗΣΗ ΣΥΝΔΡΟΜΗΣ
            
               
            
               
         
      
      
         
            ΠΑΡΑΡΤΗΜΑ IV
            Έντυπο για την παροχή αυτεπάγγελτης ανταλλαγής πληροφοριών
            ΑΥΤΕΠΑΓΓΕΛΤΗ ΑΝΤΑΛΛΑΓΗ ΠΛΗΡΟΦΟΡΙΩΝ